C 214/52
RO
Jurnalul Oficial al Uniunii Europene
16.6.2023
Miercuri, 18 ianuarie 2023
163. solicită o comunicare strategică puternică a UE și o campanie de dialog cu țările africane pentru a contracara discursurile dăunătoare, în special cele răspândite în regiune de Federația Rusă și RPC;
164. denunță ingerința Rusiei în Africa, care amenință democrația, în special prin creșterea amprentei grupului Wagner pe continent; condamnă cu fermitate abuzurile și crimele comise de grupul Wagner;
165. solicită un parteneriat Africa-Europa care să vizeze crearea unui spațiu de solidaritate, securitate, pace și prosperitate durabilă; solicită acțiuni rapide ale UE pentru a contracara prezența tot mai mare a grupului Wagner în câteva țări africane, alimentând instabilitatea și mai mult și subminând eforturile de combatere a terorismului;
Consolidarea diplomației parlamentare ca instrument de politică externă
166. subliniază contribuția specifică a Parlamentului la politica externă și de securitate a UE prin intermediul activelor sale de diplomație parlamentară; solicită un control parlamentar mai strict asupra chestiunilor de importanță strategică în afacerile externe europene; reamintește, printre altele, că există o cooperare intensă la nivel politic și tehnic între Verkhovna Rada din Ucraina și Parlament;
167.
ia act de faptul că Parlamentul este implicat activ în PESC prin intermediul instrumentelor sale specifice; subliniază importanța și caracterul unic al programelor de democratizare ale Parlamentului, cum ar fi „Dialogul Jean Monnet”, care vizează stimularea și întărirea activității parlamentelor; reamintește că toate instituțiile UE ar trebui să participe și să colaboreze la activitățile menite să contracareze regresul democrației pe plan mondial, inclusiv prin observarea alegerilor, activități de mediere și dialog, prevenirea conflictelor, decernarea Premiului Saharov și rețeaua aferentă, precum și diplomația parlamentară;
168. invită SEAE să adopte libertatea presei și libertatea de exprimare ca priorități și să ia toate măsurile necesare pentru a susține pe deplin Orientările UE privind libertatea de exprimare online și offline; îndeamnă delegațiile UE să îmbunătățească măsurile preventive de protecție, să planifice răspunsuri de urgență la deteriorarea libertății presei și să ofere un sprijin demonstrabil și vizibil jurnaliștilor locali și societății civile;
169. solicită îmbunătățirea diplomației preventive a UE ca instrument proactiv de politică externă pentru a evita apariția de conflicte între părți terțe și pentru a le sprijini să găsească soluții pașnice la tensiunile în creștere;
170. subliniază importanța adunărilor parlamentare ca forumuri de cooperare și dialog instituțional și contribuția lor valoroasă la acțiunea de politică externă europeană în materie de securitate, precum și necesitatea de a promova activitatea acestora și de a garanta funcționarea și dezvoltarea lor adecvată;
171.
invită Comisia și statele membre să permită și să întărească controlul parlamentar asupra acțiunii externe a UE, inclusiv prin continuarea consultărilor periodice cu VP/ÎR și cu Comisia și prin implicarea Parlamentului în punerea în aplicare și monitorizarea corespunzătoare a Instrumentului european pentru pace și a Busolei strategice; reamintește că Parlamentul se implică într-o anumită cooperare informală cu SEAE, care a fost consolidată ca urmare a Deciziei Consiliului din 26 iulie 2010 și a Declarației Înaltului Reprezentant privind responsabilitatea politică din 2010; evidențiază că este necesar să se consolideze în continuare cadrul relațiilor interinstituționale dintre Parlament și SEAE, inclusiv delegațiile sale; solicită un acord-cadru privind consolidarea cooperării în domeniul acțiunii externe între SEAE și Parlamentul European, care ar putea consolida propriul set de instrumente al UE pentru politica externă; reliefează necesitatea de a utiliza evaluarea la jumătatea perioadei a Fondului european de apărare (FEA) pentru a introduce un control parlamentar adecvat prin intermediul actelor delegate pentru programele de lucru; subliniază, de asemenea, necesitatea de a stabili un nivel similar de control parlamentar pentru viitorul act privind achizițiile publice în comun (EDIRPA) și pentru Programul european de investiții în domeniul apărării (EDIP); subliniază că, pentru ca Parlamentul să își îndeplinească în mod corespunzător rolul important de control democratic, acesta ar trebui să obțină informațiile și documentele necesare în mod transparent și în timp util;